**Tallinna Ülikooli arengukava seosed valdkondlike LISA 5 arengudokumentidega**

Tallinna Ülikooli arengukava lähtub mitmest Eesti, Euroopa ja ÜRO arengudokumentides nimetatud strateegilisest arengusuunast ja panustab nende elluviimisse.

Eesti riigi pikaajalises strateegias „Eesti 2035“ defineeritakse olulisemad valdkondlikud eesmärgid ja poliitikavalikud, analüüsitakse ja planeeritakse eesmärkide saavutamiseks vajalikud ressursid ja kujundatakse valdkondade strateegilise planeerimise ühtsed lähtealused.

Haridus- ja Teadusministeeriumi nelja vastutusvaldkonna ühine visioon aastaks 2035 vaatab haridusest ja teadusest väljapoole. Siht on heaolu ja ühiste väärtustega sidus ühiskond, konkurentsivõimeline ja kestlikult kasvav majandus ning elujõuline ja üha arenev Eesti kultuur ja eesti keel. Tallinna Ülikooli liikmed on osalenud ja panustanud arengukava koostamise töörühmades ning on partnerid rahvusvahelistele ülikoolidele ja organisatsioonidele.

**Magna Charta Universitatum**

Magna Charta deklaratsiooni põhimõtted, millel ülikoolide missioon peaks rajanema, allkirjastati 1988. aastal Bologna ülikooli 900. aastapäeva puhul. Põhimõteteks seati:

* teadus ja õpetamine peavad olema kõikidest poliitilistest mõjudest ja majanduslikest huvidest intellektuaalselt ja moraalselt sõltumatud;
* õpetamine ja teadustöö peaksid olema lahutamatud.

Maailmas on ülikoolide arv ja üliõpilaste mitmekesisus suurenenud, samuti on muutunud nende perede ja kogukondade ootused.

Teadusväljaannete arv on suurenenud, samal ajal kui usaldus akadeemiliste ringkondade vastu on vähenenud ning usalduse kaotuse tõttu on vähenenud ka asjatundlikkus. Uute tehnoloogiate kasutuselevõtu tõttu on õppimis-, õpetamis- ja uurimisviisid kiiresti muutuvad ja sellele peavad ülikoolid samuti reageerima. Eelpool nimetatu oli põhjuseks, miks võeti 2020. aastal vastu uus deklaratsioon. Deklaratsioon allkirjastati Tallinna Ülikooli ja teiste osaliste poolt 2022. aasta sügisel. Uuele deklaratsioonile alla kirjutanud ülikoolid tunnistavad, et neil on kohustus suhelda ja tegeleda maailma püüdluste ja väljakutsetega ning kogukondadega, mida nad teenivad: ülikoolid toovad kasu inimkonnale ja aitavad kaasa jätkusuutlikkusele. Intellektuaalne ja moraalne autonoomia on iga ülikooli tunnus ja selle eeldus on oma kohustuste täitmine ühiskonna ees. Seda iseseisvust peavad valitsused ja ühiskond laiemalt tunnustama ja kaitsma, samuti peavad institutsioonid ka ise seda jõuliselt kaitsma.

**ÜRO säästva arengu tegevuskava 2030**

Ühinenud Rahvaste Organisatsiooni 70. aastapäeval, 25.–27. septembril 2015. aastal lepiti kokku uued ülemaailmsed säästva arengu eesmärgid. Deklaratsioonis püstitatud 17 eesmärki ja 169 alaeesmärki innustavad järgmise viieteistkümne aasta jooksul meie tegevust inimkonna ja planeedi jaoks otsustava tähtsusega valdkondades: inimene, planeet, heaolu, rahu, partnerlus. 17 eesmärki on:

* kaotada kõikjal vaesus
* kaotada näljahäda
* tervis ja heaolu
* kvaliteetne haridus
* sooline võrdõiguslikkus
* puhas vesi ja sanitaartingimused
* jätkusuutlik energia
* tööhõive ja majanduskasv
* tööstus, uuendus ja taristu
* ebavõrdsuse vähendamine
* jätkusuutlikud linnad ja asulad
* säästev tootmine ja tarbimine
* kliimamuutuste vastased meetmed
* ookeanid ja mereressursid
* Maa ökosüsteemid
* rahumeelsed ja kaasavad ühiskonnad
* ülemaailmne koostöö

**Euroopa Liidu strateegia ülikoolidele aastani 2025**

Euroopa ülikoolide strateegia eesmärk on toetada ülikoole ning võimaldada neil kohaneda muutuvates tingimustes, areneda ja panustada Euroopa vastupanuvõimesse ja taastumisse; viia riikidevaheline koostöö ja ulatus uuele tasemele ning arendada ühistele väärtustele rajatud haridussektoris tõeliselt euroopalikku mõõdet. Strateegia peab tipptaset ja kaasatust kui eripära Euroopa kõrghariduse tunnusjooneks. 2024. aasta keskpaigaks teeb Euroopa Komisjon ettepaneku keskenduda nelja ühise põhieesmärgi saavutamisele:

* tugevdada Euroopa mõõdet kõrghariduses ja uuringutes;
* toetada ülikoole kui Euroopa elustiili tuletorne meetmetega, mis keskenduvad akadeemilisele ja teadlaskarjäärile, kvaliteedile ja asjakohasusele, mis on seotud tulevikukindlate oskuste, mitmekesisuse, kaasatuse, demokraatlike tavade, põhiõiguste ja akadeemiliste väärtustega;
* toetada ülikoolide täielikku kaasamist rohe- ja digipöördesse;
* tugevdada ülikoole kui EL-i ülemaailmse rolli ja juhtrolli edasiviijaid; toetada rahvusvahelise koostöö abil Euroopas ja mujal ülikoole olema rohkem väljapoole suunatud ja konkurentsivõimeline ülemaailmsel areenil; aidata kaasa ülikoolide tugevdamisele. Kõrgharidussüsteemid peavad olema Euroopa väärtustega kooskõlas, et aidata omakorda edendada Euroopa atraktiivsust mitte ainult uuringute sihtkoha, vaid ka atraktiivse ülemaailmse koostööpartnerina hariduses, teaduses ja innovatsioonis.

Edu saavutamiseks peab ühtlustama poliitilised esmaeesmärgid ja investeeringud EL-i, riiklikel, piirkondlikel ja institutsionaalsetel tasanditel. Selle strateegia rakendamine nõuab tihedamat koostööd ülikoolide ja sidusrühmade vahel.

**Strateegia „Eesti 2035”**

„Eesti 2035” on riigi pikaajaline arengustrateegia. Selle eesmärk on kasvatada ja toetada meie inimeste heaolu nii, et Eesti oleks ka kahekümne aasta parim paik elamiseks ja töötamiseks parim paik. Strateegia annab ühtse suuna eri valdkondade poliitikakujundajatele ja otsustajatele ning eurorahade kasutamisele. Strateegia koostamist juhtisid kõikide huviliste osalusel riigikantselei ja rahandusministeerium. Strateegia elluviimist koordineerib riigikantselei.

Strateegia „Eesti 2035“ annab suuna ÜRO üleilmsete säästva arengu eesmärkide elluviimiseks Eestis viie strateegilise eesmärgiga: **inimene, ühiskond, majandus, elukeskkond, riigivalitsemine**. Sihtideni jõudmise aluseks on vabadusele, õiglusele ja õigusele rajatud demokraatlik ja turvaline riik, kus austatakse õigus- ja sotsiaalriigi põhimõtteid ning kus säilib ja areneb eesti rahvus, keel ja kultuur. Eesti keel peab püsima elujõulisena, sealhulgas peamise teabe-, haridus- ja töökeelena. Kõigil peab olema eneseteostuseks ja ühiskonnaelus osalemiseks võrdne võimalus, sõltumata individuaalsetest eripäradest ja vajadustest, kuuluvusest erinevatesse sotsiaalsetesse rühmadesse, sotsiaalmajanduslikust võimekusest ja elukohast.

**Säästev Eesti 21**

Tallinna Ülikooli arengukava tegevused panustavad Säästev Eesti 21 arengueesmärkidesse

eelkõige kultuuriruumi elujõulisuse, inimeste heaolu kasvu ja ökoloogilise tasakaalu

saavutamisele suunatud tegevuste kaudu. Säästev areng on ühiskonna sotsiaalsfääri, majandus- ja keskkonnavaldkonna sidus ja eesmärgipärane arendamine, millega tagatakse kõrge elukvaliteet, turvaline ja puhas elukeskkond nii praegu kui ka tulevikus. Arengukava järgi on Eesti pikaajalised arengueesmärgid aastani 2030:

* Eesti kultuuriruumi elujõulisus;
* inimese heaolu kasv;
* sotsiaalselt sidus ühiskond;
* ökoloogiline tasakaal.

**Eesti haridusvaldkonna arengukava 2021–2035**

Eesti inimestel on teadmised, oskused ja hoiakud, mis võimaldavad teostada end isiklikus elus, töös ja ühiskonnas ning toetavad Eesti elu edendamist ja üleilmset säästvat arengut.

Üldeesmärki toetavad strateegilised eesmärgid:

* õpivõimalused ja hariduse korraldus, mille tulemusel on õpivõimalused valikurohked ja kättesaadavad ning haridussüsteem võimaldab sujuvat liikumist haridustasemete ja -liikide vahel;
* Eestis on pädevad ja motiveeritud õpetajad ja koolijuhid, mitmekesine õpikeskkond ning õppijast lähtuv õpe;
* õpivõimalused vastavad ühiskonna ja tööturu arenguvajadustele.

**Eesti teadus- ja arendustegevuse, innovatsiooni ning ettevõtluse arengukava 2021–2035 (TAIE)**

2021. aastal kinnitati TAIE arengukava 2021–2035, mis seab sihiks teadus- ja arendustegevuse ühiskondliku ja majandusliku mõju suurendamise. HTM-i ja MKM-i koostöös valminud strateegilise dokumendiga seatakse esimest korda teadus- ja arendustegevusele ja ettevõtlusele ühised eesmärgid ning võetakse ühine vastutus nende saavutamisel. TAIE üldeesmärk on suurendada Eesti teadus-, arendustegevuse, innovatsiooni ja ettevõtluse koostoimes Eesti ühiskonna heaolu ja majanduse tootlikkust, pakkudes konkurentsivõimelisi ja kestlikke lahendusi Eesti ja maailma arenguvajadustele. Arengukavas on kavandatud kolm suunda (teadussüsteemi, teadmussiirde ja ettevõtluskeskkonna suund), mis kõik täidavad sidusas ja terviklikus lähenemises oma ülesannet. Kaks suunda, teadussüsteemi ja ettevõtluskeskkonna suund on horisontaalsed ja loovad eeldusi. Arengukava enda raskuskese on kolmandal ehk teadmussiirde suunal.

**Eesti keele arengukava 2021−2035**

Arengukava üldeesmärk on tagada eesti keele elujõud ja toimimine Eesti Vabariigis esmase

keelena igas eluvaldkonnas, tagada igaühele õigus kasutada Eestis eesti keelt, säilitada ja

tugevdada eesti keele staatust, mainet ja eestikeelset kultuuriruumi ning väärtustada teiste keelte valdamist.

Üldeesmärgi saavutamiseks on arengukava eesmärgid kavandatud kolmes alamvaldkonnas,

kus on sõnastatud keelevaldkonna strateegilised eesmärgid:

* Eesti keele staatus ja maine strateegiline eesmärk: eesti keele staatus on kindel ja maine on kõrge.
* Keele uurimine ja taristu strateegiline eesmärk: eesti keele uurimine on rahvusvaheliselt kõrgel tasemel ning keeletaristu on innovaatiline, avatud ja mitmekesine.
* Õppe strateegiline eesmärk: kõik Eesti elanikud valdavad eesti keelt ja väärtustavad teiste keelte oskust.

**Kultuuri arengukava 2021–2030**

Kultuuripoliitika kujundamisel ja elluviimisel lähtutakse Eesti Vabariigi põhiseaduslikust sihist tagada eesti rahvuse, keele ja kultuuri säilimine läbi aegade ning Euroopa Liidu põhiõiguste hartas määratletud kunsti ja teaduse vabaduse, omandiõiguse ning kultuurilise mitmekesisuse põhimõtetest. Kultuuripoliitika kujundamine ja elluviimine tugineb koostööle, teadmistele ja pikaajalisele vaatele. Kaasav poliitikakujundamine seisneb sisulises dialoogis valdkonnaga, esindus- ja arendusorganisatsioonide esindajate ning teiste kultuurivaldkonna professionaalide kaasamises aruteludesse ja otsustusprotsessidesse. Teadmistepõhisus eeldab süsteemselt kogutud andmeid ja läbiviidud uuringuid ning mõjuanalüüse.

**Digiühiskonna arengukava 2030**

Arengukava eesmärk on omada pikaajalist strateegiat, et tagada väge täis edukas Eesti digiühiskond, kus kõik inimesed saavad parima digikogemuse. Arengukava on jaotatud kolmeks valdkonnaks: digiriik, ühenduvus ning küberturvalisus. Tallinna Ülikool toetab IKT võimaluste laiendamist ülikoolis ja IKT-alaste pädevuse tõstmist nii üliõpilaste kui ka õppejõudude seas. Samuti on ülikooli tegevustel seos nimetatud arengukavaga nutikate lahenduste väljatöötamisega, eelkõige digimeedia ja haridustehnoloogia vallas.

**Sidusa Eesti arengukava**

„Sidusa Eesti arengukava 2021–2030“ eesmärk on muuta Eesti järgmisel kümnendil senisest sidusamaks ja kaasavamaks ühiskonnaks. Arengukavas keskendutakse kohanemise ja lõimumise, üleilmse eestluse, kodanikuühiskonna ning rahvastikuarvestuse edendamisele, mis on peamiselt Kultuuriministeeriumi, Siseministeeriumi ja Välisministeeriumi vastutada, kuid millele aitavad kaasa mitu teist ministeeriumi oma tegevusega. Eesmärgini jõudmiseks on oluline roll ka näiteks rahvastiku-, rändepoliitikal, haridusvaldkonnal, keele- ja kaitsepoliitikal, maaelu edendamisel ja regionaalarengul. Õmblusteta ühiskond on võimalik vaid kõigi riigiasutuste, erasektori ja Eesti inimeste kaasabil. Seetõttu on ka siinses arengukavas sidusa Eesti eesmärke mõjutavaid suundumusi ja kitsaskohti avatud terviklikult ning antud ülevaade valdkondade rollist, milleta neid eesmärke saavutada poleks võimalik. Eestis elab palju erisuguse keele- ja kultuuritaustaga inimesi ning tulevikusuundumusi arvestades muutub Eesti üha mitmekesisemaks. Kahjuks on mitmes valdkonnas keelepõhist ja ruumilist eraldatust ja sellest tingitud ebavõrdsust. Seetõttu on arengukavas plaani võetud mitmesuguseid tegevusi, mis soodustavad eri keele- ja kultuuritaustaga inimestel Eesti ühistaju kujunemist ning aktiivset osalemist ühiskonnaelus.

**Siseturvalisuse arengukava**

Tallinna Ülikooli tegevus panustab järgmistesse siseturvalisuse arengukava eesmärkidesse.

Eesti arengut toetav kodakondsus-, rände- ja identsushalduspoliitika. Eesti kodakondsus, rände- ja identsushaldus on usaldusväärsed, innovaatilised ja inimesekesksed, toetades Eesti arengut, ühiskonna sidusust ja toimimist ning tagades siseturvalisuse.

Ennetav ja turvaline elukeskkond. Eesti on ohutu elukeskkonna ja turvaliste kogukondadega ühiskond, kus elanikud oskavad turvalisusriske märgata, neid vältida ja vajadusel neile adekvaatselt reageerida. Tehakse mitmekesist ennetustööd, mida iseloomustab valdkonnaülesus, kogukonnakesksus ja eri partnerite koostöö. Igaühe kaasatus ja panus iseenda ning kogukonna turvalisusesse vähendab ohtu elule, tervisele, keskkonnale ja varale.

**Rahvastiku tervise arengukava 2020–2030 (RTA)**

RTA elluviimisel on aluseks järgmised põhimõtted, mida TLÜ oma valdkondades arvestab.

* Tervis igas poliitikas – tervist mõjutavad oluliselt tegurid, mis jäävad tervisevaldkonnast väljapoole, näiteks sotsiaal-, majandus-, keskkonna- või muu valdkonna vastutusalasse. Seetõttu on oluline, et muude valdkondade poliitika kujundamisel ja elluviimisel arvestatakse selle mõju tervisele.
* Innovaatilise lähenemise rakendamine – lahenduste leidmisel on oluline pöörata tähelepanu teadus- ja arendustegevuse tulemustele ja arengusuundadele ning võimalustele rakendada teiste valdkondade innovaatilisi lahendusi tervisevaldkonnas, kuid otsida tuleb ka kasutajasõbralikke, lisandväärtust loovaid ja tervisevaldkonna eripära arvestavaid eelnevalt rakendamata või oluliselt muudetud lahendusi.
* Kogukondade kaasamine – inimeste elukeskkonna loomisel ja parandamisel ning tervise toetamisel ja edendamisel on kogukonnal ja kohalikul tasandil väga suur roll, sest just see on tasand, mis kujundab inimeste elukeskkonna avaliku ruumi ja väärtused ning puutub vahetult inimestega kokku. Oluline on paikkonna tasandil toimuv tõenduspõhine tegevus.
* Inimkesksus – mõtte- ja tegutsemisviisi muutmine suunas, kus teenuseid või tooteid kasutavad inimesed on võrdsed partnerid, lähtudes nende vajadustest ja ootustest. Inimest nähakse kui indiviidi ning temaga tehakse koostööd, et leida talle sobivad lahendused nii tervise säilitamisel ja parandamisel kui ka haigustega toimetulekul. Inimkesksuse oluliseks põhimõtteks on võimestamine – inimesele antakse vajalikud teadmised, oskused ja vahendid oma tervise eest vastutust võtta (World Health Organisation, 2015).
* Inimese vastutus oma tervise eest – Eesti ühiskonnas ja tervisesüsteemis luuakse kõigi osapoolte (avalik, kolmas ja erasektor; riigiülene tasand, kohalikud omavalitsused ja kogukonnad, samuti tervishoiutöötajad ja teised vajalikud teenuseosutajad) koostöös võimalused ja tingimused, mis toetavad inimest oma tervise eest vastutuse võtmisel;
* Tõenduspõhisus – tervisepoliitika juhtimine lähtub parimast olemasolevast tõendatud teabest ning sekkumised ja teenused tuginevad põhimõtetele, mida toetavad teadusuuringute tulemused;
* Elukaarepõhine lähenemine – inimese vajadusi vaadeldakse ja arvestatakse sünnist kuni surmani. Tervisealased sekkumised on kooskõlas eakohaste vajadustega ja tagavad inimväärse kohtlemise kõigile elanikele sõltumata nende vanusest. Oluline on elanike tervise ja sotsiaalsete vajaduste seostatud käsitlemine.

**Noortevaldkonna arengukava 2021–2035**

Arengukava eesmärk on noori võrdväärsete partneritena võimalikult hästi mõista ja kaasata, toetada nende osalust otsuste tegemisel ning elluviimisel ja neid võimestada. Noorte arengut toetavad rikkalikud võimalused end uutes olukordades proovile panna, turvaliselt katsetada ja eksida ning neist kogemustest õppida ning saada asjatundlikku tuge täiskasvanutelt. Arengukava seab visiooniks, et aastal 2035 elavad noored kõigis Eesti piirkondades tervislikku ja täisväärtuslikku elu ning on võimestatud muutma kogukonda ja riiki selliselt, et Eestis on kasvamiseks, elamiseks ja eneseteostuseks maailma parim keskkond. Uus arengukava on kehtiva noorte valdkonna arengukava 2014–2020 jätkustrateegia.

**Riigireformi ja hea halduse põhialused**

Riigikogu võttis 2019. a Eesti Vabariigi põhiseaduse alusel vastu riigireformi ja hea halduse põhialuste otsuse. Riigireformiga kujundatakse ühiskonna vajadustele vastav jõukohane ja tõhus riigivalitsemise korraldus, mille eesmärk on toetada üldist heaolu ja majanduskasvu. Riigireformi ja hea halduse põhialuseid rakendatakse üheaegselt ja kõikides valdkondades. Seitsmest põhialusest on ülikooli arengukava enim seotud järgmiste põhimõtetega:

2. Põhiseaduse aluspõhimõtteid ei muudeta – Eesti riik rajaneb põhiseaduse aluspõhimõtetel ja neid ei muudeta. Riigireformis ning heas halduses lähtutakse põhiseaduse aluspõhimõtetest, milleks loetakse eelkõige inimväärikust, parlamentaarset demokraatiat, õigusriiki, võimude lahusust ja tasakaalustatust, sotsiaalriiki, vabadust, õiglust ja õigust ning eesti rahvuse, keele ja kultuuri säilimist.

5. Õigusselgus ja arusaadavus – reguleeritakse nii vähe kui võimalik ja nii palju kui vajalik. Reguleerimisvajadust kaalutakse probleemikeskselt. Riik lähtub õigusloome heast tavast igal tasandil, sealhulgas Euroopa Liidu õiguse kohaldamisel. Võimalikult palju rakendatakse põhimõtet „üks kahe asemelˮ. Igaühele peavad tema õigused ja kohustused olema lihtsalt arusaadavad.

6. Tõhus riigihaldus – ülemäärasest reguleerimisest ning ebavajalikust tegevusest loobumise tulemusel peavad vähenema riigi ülalpidamis- ja halduskulud ning vajadus tööjõu järele. Proportsionaalselt enam vahendeid tuleb suunata sisutegevusele ning elanikele kättesaadavate ja kvaliteetsete avalike teenuste pakkumisele. Riigi haldussuutlikkuse parandamisel lähtutakse riigi ülesannete, teenuste kvaliteedi ja kulutuste parimast kombinatsioonist.

**Eesti välispoliitika arengukava 2030**

Eesti välispoliitika ülesanne on rahvusvahelistes suhetes kindlustada riigi ning kodanike julgeoleku ja heaolu ning kaitsta riigi ja kodanike huve. Välispoliitika on ühtne ning teiste valdkondadega läbi põimunud, selle üldine edukus sõltub kõigi osaliste, sh era-, avalike ja vabakondlike toimijate koostööpõhimõtete selgusest ja tegevusest.

Arengukavaga 1) määratakse kindlaks strateegilised välispoliitika eesmärgid ja tegevus nendeni jõudmiseks; 2) toetatakse Riigikogu ja Vabariigi Valitsuse välispoliitikat käsitlevate strateegiliste alusdokumentide elluviimist; 3) kavandatakse koostöös teiste ametkondadega välispoliitika tegevust ja vahendeid; 4) rakendatakse strateegilise planeerimise juhtimissüsteemi, mis on tegevuspõhise eelarve eeldus.

Üks seitsmest välispoliitika valdkonda mõjutavast tulevikusuunast on rahvastiku ja rändega seotu. Seda suunda soodustav tegevus on üleilmne positiivne kuvand valdkondades, nagu küberjulgeolek, e-riik, haridus ja teadus, turism, kultuur ja riigivalitsemise kerksus, kuhu ülikool oma tegevusega saab panustada. Maailma rahvastik kasvab. Samal ajal läänemaailma, sh Eesti rahvastik vananeb ja kahaneb ning see toob kaasa vajaduse suurendada tööjõu kättesaadavust. Selles konkureerivad EL-i liikmesriigid nii üksteise kui ka teiste maailma riikidega. Suureneb rändesurve ja töökohtade mobiilsus ning kasvab linnastumine. Tööealiste inimeste osakaal rahvastikus väheneb järk-järgult ning see mõjutab tööjõuturgu ja eelarvekulu, muu hulgas tervishoius ja sotsiaalkaitses.

**Tallinn 2035 arengustrateegia**

Tallinn 2035 on strateegiadokument, mis liidab kõigi – linna asutuste ja ettevõtete, elanike ja kodanikuühenduste, naaberomavalitsuste ja riigi pingutused – üheks. Demokraatlikus riigis ei ole ülalt alla käskimist, vaid on eestvedamine ja üksteise toetamine.

Arengukava on jaotatud 13 tegevussuunaks. TLÜ panustab hariduse ja noorsoo suunda, mille eesmärgiks on õnnelikud õppijad. Õnnelik õppija on teadlik oma tugevustest, soovidest ja võimalustest, mille põhjal on kujundatud loov, paindlik ja mitmekesiste valikuvõimalustega sujuv õpitee. Õpitee kvaliteet paneb aluse õppija konkurentsivõimele tulevikus.

Eraldi tegevusprogramm on tipptasemel juhtimine, mida aitab ellu viia ülikooli arengukava teise eesmärgi pärane tegevus. Näiteks pädeva ja pühendunud õpetaja tegevussuunas on eesmärk Tallinna haridusasutustes töötavad pühendunud õpetajad, kes rakendavad muutuvat õpikäsitust. Õpetajad kasutavad nüüdisaegseid õppemeetodeid ning on õpilastele innustavaks teejuhiks. Õpetajate järelkasv on tagatud kõikides valdkondades, nende töö on väärtustatud. Õpetajatel on aega enesetäiendamiseks ning koostööks.